IKONA – TIMEBOX (Sebastjan Leban)

Kaj se danes dogaja na področju ekonomije vidnega? Katerim simbolom, strategijam in konceptom smo priča v dobi digitalizacije in predvsem kakšne so posledice prehoda iz kinematičnega načina produkcije v digitalni način produkcije? Slednji je spremenil kapitalistični stroj v matrico, ki je fluidna, mrežno razpršena, in ki v svoj način delovanja vnaša nove kode. Kode, ki so prek nove teritorializacije skozi proces digitalizacije nadgradili svojo analogno funkcijo. To pa pomeni, da nas sistem ne kolonizira zgolj na materialni ravni, ampak nam sočasno vsiljuje svoj epistemološki način razmišljanja. Temu smo danes priča preko novih medijev, televizijskih reklam, resničnostnih šovov, skratka, preko naše dnevne realnosti, kjer smo pasivizirani ravno do tiste stopnje, ko smo še družbeno produktivni in po drugi strani politično sterilni.

Če je bilo še do prve polovice 20. stoletja mogoče govoriti o kapitalu kot o večslojni strukturi, lahko drugo polovico, zaznamovano z globalizacijo kot strategijo nove svetovne dominacije, označimo kot tisti ključni preobrat, ki spremeni večslojno strukturiran sistem kapitala v mrežno kodirano kapitalistično matrico. Kapital je skozi stoletja absorbiral vse alternativne sisteme, si jih sprva pokoril, zavzel njihovo mesto in jih naposled permanentno izbrisal. To velja, zlasti v Evropi, tudi za socializem, ki je svoj simboličen padec videl v padcu berlinskega zidu. V Sloveniji je denimo ideja o socialno pravični družbi, ki je skozi samoprispevke izgradila sen o drugačnem svetu, trajala dobrih 50 let, ko je ideologijo socializma naposled nadomestila ideologija kapitalizma. Vredna analize je sprememba, uvedena v obdobju tranzicije, ko je Slovenija (za njo pa še vsa vzhodna Evropa) prešla iz socialističnega načina produkcije v kapitalistični način produkcije. Ta sprememba se ni zgodila samo na ekonomski ravni, pač pa je preplavila vso družbeno strukturo.

Delovanje nove ideologije bom poskušal prikazati na podlagi razvpitega slovenskega primera, povezanega s Steklarsko novo, ki je razkril pravo naravo spremenjene interpretacije kapitalističnega načina produkcije v obdobju tranzicije. Spreobrnjeni nekdanji socialisti na oblasti so načrtno spremenili zakonitosti kapitalističnega načina produkcije in njeno ideologijo, po kateri kapitalist vlaga proizvodna sredstva in si prilašča presežno vrednost. V primeru Steklarske nove je proizvodna sredstva vlagala država, ker je družba v njeni lasti. Če upoštevamo vzorce kapitalistične apropriacije in njen način produkcije, lahko zatrdimo, da bi se morala presežna vrednost v primeru Steklarske nove vrniti državi, ne pa porazdeliti med člane upravnega odbora družbe, katerih vložek proizvodnih sredstev je bil ničen. Razlogov, zakaj so si lahko prilastili presežno vrednost, je več: na te položaje jih je imenovala ena od političnih strank, nepotistično delujoč sistem ali pa preprosto dejstvo, da so te položaje zasedali že pred tranzicijo. Steklarska nova ni osamljen primer, prej obratno: je simptom tranzicije iz socializma v kapitalizem.

Prvi glavni problem socializma je bil, da je podrazumeval, da se z ustvarjanjem paralelne strukture kapitalu le-ta ukinja, kar je vsekakor zmotno, saj se kapital ukinja le začasno in na strogo zamejenem teritoriju, pri čemer se izven tega zamejenega območja neovirano ekspandira in nadgrajuje. Drugi problem je, da je socialno pravična družba v socializmu bivala bolj kot ne v ideji, saj je v praksi, tako kot v kapitalizmu, obstajala razredna klasifikacija. Kljub sloganu Vsi enaki, vsi enakopravni so razlike v socializmu med sloji še kako obstajale. To je pravzaprav tudi eden izmed razlogov, zakaj je ob prihodu neoliberalizma bivša socialistična družba brez pomislekov sprejela kapitalistični model, prevzela ideologijo tega sistema in začela sistematično rušiti vse vezi z bivšo ideologijo in državo. Tako smo po dvajsetih letih tranzicije namesto socialne oblike kapitalizma dobili degenerirano različico neoliberalizma. Bivša socialisitčna družba in ideologija je z nagradnjo kapitalistčne logike in ideologije izumila deviacije kapitalsitične aproporiacije. Ta se je v primeru Slovenije izvedla prek redukcije socialnih transferjev in apropripacije družbene lastnine, ki se je v socializmu izgradila prek sistema samoprispevkov. Na ta način je še poglobila razredno razliko in kar je huje za svoj način delovanja izbrala nekropolitiko, kar nam poleg primera Steklarske nove, govorijo nešteti drugi primeri ki smo jim tudi v zadnjem času priča v gradbeništvu ter ostalih sektorjih.

V tranzicijskem času, to je v prehodu iz socialističnega v kapitalistični režim, lahko zasledimo tudi spremembo ikonografije, skozi katero je bivši režim izvajal svojo ideologijo. Radovič nas tako namenoma sooči z ikono zvezde in njenimi atributi v komunizmu in kapitalizmu. Obe nosita svojo sporočilo, za obema se nahaja specifična ideologija. Razmišljanje, da se je s prihodom demokracije in posledično demonizacijo komunizma prekinilo delovanje ideološki aparatov, predstavlja zmoto, ki nastaja kot posledica mediacije kapitalističnih vrednot. Projekt *Ikona – Timebox* postavlja ikono zvezde v samo ospredje ideološke (re)produkcije. Ikona kot analiza ideološkega aparata države in kapitala. Radovičevo pozicioniranje dveh časov, dveh ideologij in dveh diktatur v skupni prostor omogoča novo branje tako sistema vizualnih kodov, ki jih izpostavljena režima uporabljata za svojo reprezentacijo, kot Althusserjeve diferenciacije polja delovanja ideologije. Funkcija projekta *Ikona – Timebox* je, da začasno ukinja simbolno in realno razliko komunizma in kapitalizma ter izpostavlja njuna skupna imenovalca, ki ju lahko zaznamo ravno v ekonomiji vidnega. Ikona postane hkrati sredstvo občudovanja, svobode in zatiranja.

Zadnja finančna kriza nam je jasno pokazala stopnjo avtonomije in oblasti kapitala. Temu smo bili priča do te mere, da se seveda lahko legitimno vprašamo, ali kapital servisira državo ali je v resnici ravno obratno, da je država postala tista, ki servisira kapital. Tako smo danes soočeni s ključnim preobratom paradigme oblasti, kjer kapital nima zgolj in samo funkcije apropriacije presežne vrednosti, ampak je postal mesto izvajanja oblasti. Seveda gre v tem primeru za sokrivdo med državo in kapitalom, ki pa ne spreminja samo mesta izvajanja oblasti, ampak nadgrajuje obstoječe, po Althusserju ideološke in represivne aparate države. Ti so nadgrajeni z ideološkimi in represivnimi aparati kapitala, ki pa za razliko od ideoloških in represivnih aparatov države, kjer imamo – kot navaja Althusser – opravka z dvema ločenima korpusoma, ki mestoma vodita svojo politiko, tvorijo uniformno politiko dominacije kapitala. Ta razlika je ključna za razumevanje formacije novega polja ideologije in to je pravzaprav tudi osnova, na podlagi katere Radovič ne samo postavlja ikone socialistične ideologije napram kapitalistični kot opozorilo, izziv ali v razmislek, ampak znotraj te povezave analizira formacijo te nove ideološke nadgradnje.

Viri:

Althusser, Louis (2008). *On Ideology*. London: Verso

Leban, Sebastjan (2009). *Contemporary Vampirism: Capital and Its (De)regulation of Life.* http://www.reartikulacija.org/?p=711